तीन साल की उम्र तक मासूमों की पिटाई गलत, फैमिली आर्किटेक्ट मशीन लगाएगी फटकार
कुछ दिनों पहले 'मिसेज चटर्जी वर्सेज नॉर्वे' सिनेमाघरों में रिलीज हुई। रानी मुखर्जी की यह फिल्म एक अप्रवासी भारतीय जोड़े के साथ घटी सच्ची घटना पर आधारित है। इसके बाद से परफेक्ट पेरेंटिंग पर बहश छिड़ गई है।
कुछ दिनों पहले 'मिसेज चटर्जी वर्सेज नॉर्वे' सिनेमाघरों में रिलीज हुई। रानी मुखर्जी की यह फिल्म एक अप्रवासी भारतीय जोड़े के साथ घटी सच्ची घटना पर आधारित है। फिल्म की कहानी में एक परिवार अपने बच्चों की कस्टडी पाने के लिए नॉर्वे की सरकार से लड़ता है।
फिल्म के रिलीज वाले दिन भारत में नॉर्वे के राजदूत हंस जैकव फ्राइडेनलुंड ने एक ट्वीट कर आपत्ति जताते हुए कहा कि नॉर्वे में हम फैमिली सिस्टम और अलग-अलग सांस्कृतिक तरीकों को अहमियत देते हैं और सम्मान करते हैं। हां, बच्चों की परवरिश में किसी भी तरह की हिंसा स्वीकार नहीं की जाती।
नॉर्वे के दूतावास ने इस फिल्म को एक 'काल्पनिक कृति' तक बताया।
नॉर्वे में पेरेंटिंग को लेकर किस तरह के नियम हैं इसे ग्राफिक के जरिए समझते चलिए-
मिसेज चटर्जी वर्सेस नॉर्वे’ फिल्म ने लालन-पालन पर एक बहस छेड़ दी है। आइए जानते हैं कि दुनिया के अलग-अलग देशों में बच्चों की परवरिश को लेकर सोच कैसे बदल रही है और नए बदलाव हो रहे हैं, जबकि हमारे देश में पेरेंट्स अब भी बच्चों पर सख्ती करते हैं, हाथ उठाते हैं और बच्चों की पिटाई को जायज ठहराते हैं।
सर्वे में 77 फीसदी पेरेंट्स ने माना कि वे अपने बच्चों पर हाथ उठाते हैं
फर्स्ट मॉम्स क्लब (इंडिया) ने अर्ली चाइल्डहुड एसोसिएशन (ECA) और बॉर्न स्मार्ट के साथ मिलकर फरवरी 2018 में बच्चों को माता-पिता द्वारा पीटने को लेकर भारत में एक सर्वे कराया। 1790 पेरेंट्स पर कराए गए इस सर्वे में पाया गया कि 69 फीसदी पेरेंट को पता है कि बच्चों को थप्पड़ लगाने का क्या प्रभाव होता है। दरअसल जिन पेरेंट्स पर यह सर्वे कराया गया वे पढ़े लिखे और प्रोफेशनल्स थे।
आगे बढ़ने से पहले इस पोल पर अपनी राय देते जाएं
लाइफ के पहले 1000 दिन हैं खास, हर सेकेंड दिमाग होता है विकसित
यूनिसेफ के मुताबिक, एक बच्चे की परवरिश के शुरुआती साल उसकी पर्सनैलिटी की नींव रखते हैं। यानी बच्चे का व्यवहार कैसा होगा और किस तरह की सोच रखेगा। यही चीजें जीवन में कामयाबी का आधार बनती हैं।
यूनिसेफ का कहना है कि जीवन के पहले 1,000 दिनों यानी करीब तीन साल तक बच्चे का दिमाग तेजी से विकसित होता है। हर सेकेंड दस लाख से ज्यादा नए न्यूरल कनेक्शन बनते हैं।
ऐसा मौका जीवन में केवल एक बार आता है। ये सभी जुड़ाव एक-साथ तभी होते हैं जब एक बच्चे को सही सेहत, पर्याप्त पोषण, सुरक्षा, जिम्मेदारी से देखभाल और जल्दी सीखने का मौका मिलता है।
न्यूरोसाइंस में इस बात के सबूत मिलते हैं कि जींस दिमाग के विकास का ब्लूप्रिंट तो तैयार करते हैं, लेकिन बच्चे का माहौल उसके दिमाग को विकसित करने में अहम भूमिका निभाता है।
यूनिसेफ के मुताबिक, दुनिया में सबसे बड़ा काम है- माता-पिता की जिम्मेदारी निभाना। इस जिम्मेदारी के तहत पेरेंट के सामने 5 साल तक के बच्चे को सही माहौल देने की और बड़ी जिम्मेदारी रहती है।
इस उम्र के बच्चे में सीखने, समझने और बदलावों को अपनाने की क्षमता विकसित होती है और इस दौरान तमाम घटनाओं का बच्चे के मन पर जो असर पड़ता है, वह जिंदगी भर रहता है। इसी से उसकी पर्सनैलिटी बनती है।
बढ़ने लगा है बेबी प्रूफिंग का चलन
छोटे बच्चों को सेफ रखने के लिए; चाइल्डप्रूफ नर्सरी को ‘बेबी प्रूफ’ कहते हैं। मतलब बच्चे जब तक ठीक से चलना नहीं सीखते तब तक उन्हें बेबी प्रूफ की जरूरत पड़ती है। यूरोप, ऑस्ट्रेलिया सहित कई देशों में बेबीप्रूफिंग का चलन बढ़ रहा है।
पश्चिमी देशों में नर्सरी का कॉन्सेप्ट है जिसमें बच्चे की उम्र के हिसाब से खिलौने देने से लेकर खेलने तक को अहमियत दी जाती है। बच्चों के पालन-पोषण को लेकर जैसे-जैसे रिसर्च हो रही हैं, भारत में भी बेबी प्रूफिंग (Baby Proofing) को लेकर जागरूकता आ रही है।
दो बच्चों की मां मल्लिका रामास्वामी सिडनी में रहती हैं। वे कहती हैं कि यहां बेबी प्रूफ होम आम बात है जिसमें इलेक्ट्रिकल सॉकेट, लॉकिंग कपबोर्ड और फ्रिज, चारों ओर से सुरक्षित खेल का मैदान और उम्र के हिसाब से खिलौने रहते हैं। मेरा मानना है कि इस तरह के कॉन्सेप्ट को कुछ बदलावों के साथ भारत में भी लागू किया जा सकता है।
दिल्ली में ग्रॉसरी शॉप चलाने वाली पूजा जायसवाल कहती हैं कि मेरा बेटा 4 साल का हो चुका है और मैं यूरोप-अमेरिका के उस कॉन्सेप्ट से बहुत प्रभावित हूं जिसमें बच्चों को बिना डांट-फटकार के चलना-फिरना और खाना खिलाने का तरीका सिखाया जाता है।
जबकि, हम लोगों के यहां डांटने और डराने की प्रवृत्ति देखी जाती है। इस वजह से बच्चे माता-पिता के सामने कोई भी काम करने से घबराने लगते हैं। मैंने बच्चे को अलग ढंग से पालने की कोशिश की है। मैं उसे अपने मन का काम करने की आजादी देती हूं। आज मेरा बच्चा अपने आप खाना-पीना, चलना और बोलना सीख गया है।
मारपीट से बच्चे को सुधारना संभव नहीं, झगड़ा करना और झूठ बोलना सीखता है
दिल्ली में चाइल्ड साइकोलॉजिस्ट और बिहेवियर काउंसलर डॉ. रेखा मल्होत्रा बताती हैं कि जिन परिवारों में बच्चों को बात-बात पर पीटा जाता है और जो बच्चे डर के माहौल में रहते हैं, उनमें जीवन भर के लिए कई तरह के डिसऑर्डर आ सकते हैं। बच्चा झूठ बोलने में माहिर हो सकता है। बड़ों के साथ समय बिताने और सीखने से वो बचेगा और उसे मोबाइल गेम की लत लग सकती है। बच्चा झगड़ालू बन जाता है। इतना ही नहीं, बच्चों में ढीठ के लक्षण भी दिखाई देते हैं। बच्चा सही और गलत में अंतर न कर पाने के कारण सफल जीवन बिताने में नाकाम रह सकता है। साथ ही वह हीन भावना से भी ग्रस्त हो सकता है।
दिल्ली में ही चाइल्ड साइकोलॉजिस्ट डॉ. ऋचा सिंह कहती हैं कि माता-पिता का बच्चे के साथ रिश्ता ऐसा होना चाहिए कि बच्चे को अपनेपन का अहसास हो न कि पेरेंट की डांट और फटकार से वह उनसे दूर होता चला जाए। अक्सर पेरेंट अच्छी बातें सिखाने के उद्देश्य से बच्चों पर हाथ उठाते हैं या फिर एक दूसरे का डर दिखाते हैं जो कि बच्चे के दिमाग पर निगेटिव असर छोड़ता है। इस वजह से बच्चा ऐसे दोस्ताना माहौल में खुद को ज्यादा समय देने लगता है, जहां उसको प्यार मिलता है।
जब बच्चे चलना-फिरना सीख लेते हैं तो पेरेंट्स की चुनौतियां बढ़ जाती हैं। खासतौर पर नौकरी-पेशा माता-पिता बच्चों को ज्यादा वक्त नहीं दे पाते। बच्चे को इंटरनेट या मोबाइल जैसे तरीकों से बहलाया जाता है और बच्चा उसी में व्यस्त रहता है।
अमेरिकी घरों में लगाए जा रहे फैमिली आर्किटेक्ट, बच्चों से गलत बर्ताव पर माता-पिता को डांटेंगे
अमेरिका में एक कंपनी कॉग्नीशन बिल्डर्स एआई बेस्ड ‘फैमिली आर्किटेक्ट्स’ बना रही है। ये आर्किटेक्ट्स स्पेशल सिक्योरिटी कैमरे ‘नेस्ट कैम्स’ के जरिए परिवार पर दिन-रात नजर रखते हैं।
ये कैमरे परिवार की हर बातचीत सुनते और देखते हैं और मां-बाप की गलतियों पर मैसेज करते हैं या गलत करने पर जोर-जोर से बोलकर रोकते भी हैं।
ये मशीन रोजाना की फुटेज जुटाती है और उसका आकलन करके माता-पिता को लालन-पालन से जुड़ी उनकी गलतियां बताती है।
मशीन यह भी बताती है कि उन्हें किस तरह के सुधार की जरूरत है। हालांकि यह सर्विस काफी महंगी है, जो 1 घंटे के लिए 10 हजार रुपए चार्ज करती है। वहीं 5 हफ्तों के लिए इसकी फीस करीब 58 लाख रुपए है।
यहां ग्राफिक के जरिए जानते चलिए कि आखिर अब तक कितने देशों में बच्चों की पिटाई पर रोक लग चुकी है-
फ्रांस में बच्चों को 1 साल की उम्र से पीटने का रिवाज था ताकि बच्चे आदर्श नागरिक बनें
फ्रांस में बच्चों को 1 साल की उम्र से ही पीटकर सही करने का चलन था ताकि बच्चे आदर्श नागरिक बनें।
इतिहासकार मैरी-फ्रांस मोरेल कहती हैं कि चर्च और राजा दोनों ये मानते थे कि अभिभावकों को अपने बच्चों को आदर्श नागरिक बनाने सख्ती करने की जरूरत है। उनका मानना था कि अभिभावकों के कर्तव्य और अधिकार होते हैं, लेकिन बच्चों के सिर्फ कर्तव्य।
इसलिए फ्रांसीसी राजा लुइस तेरहवें को उनके पिता के आदेश पर एक साल की उम्र से लगातार पीटा जाता था। स्वीडन ने 1979 में इस प्रथा पर प्रतिबंध लगा दिया तो फ्रांसीसियों को लगा कि ये कैसा मजाक है।
अब नजरिया बदला, लेकिन फ्रांस में अब भी ‘हल्का हाथ’ रखने का चलन
अब कई यूरोपीय देशों की तरह फ्रांस में बच्चों के खिलाफ हिंसा को अपराध माना जाता है, लेकिन यह पेरेंट्स को अपने बच्चों को हल्के-हाथ से अनुशासित करने का अधिकार भी देता है। यह 'हल्के हाथ' का अनुशासन क्या है और आपराधिक हिंसा क्या है, यह तय करने का अधिकार अदालतों को है जिस पर अक्सर विवाद होते हैं।
मोरेल के अनुसार, "गर्भनिरोधक के चलते अब कम बच्चे पैदा हो रहे हैं और वही बच्चे पैदा होते हैं जिन्हें उनके मां-बाप चाहते हैं। इसलिए बच्चों के अधिकार को लेकर एक नई सोच बन रही है।"
फ्रांस में लालन-पालन पर सबसे ज्यादा बिकने वाली किताब 'ब्रिंगिंग अप बेबी' की लेखिका पामेला ड्रकरमैन कहती हैं फ्रांस का कल्चर और सोसाइटी पुराने ख्यालात के हैं और यहां माता-पिता को परवरिश में बच्चों पर हर तरह का हक और छूट मिलते हैं।
बच्चों की परवरिश को लेकर पेरेंट्स क्या-क्या गलत तरीके अपनाते हैं और उनका परिणाम कैसा हो सकता है, समझिए इस ग्राफिक से-
बेटे को पीटने के लिए कमीज उतरवाई, कोर्ट ने लगाया 45 हजार रुपए का जुर्माना
साल 2013 में फ्रांस की एक अदालत ने फैसला दिया कि एक आदमी ने अपने नौ साल के बेटे को पीटने में ज्यादती कर दी है। ज्यादती इसलिए क्योंकि उसने पहले अपने बेटे की कमीज उतरवा दी थी। उस पर 45 हजार रुपए का जुर्माना लगाया गया, लेकिन इस फैसले से देश दो भागों में बंट गया।
ब्रिटेन में बच्चों की पिटाई को लेकर लोगों ने दी अलग-अलग राय 
ब्रिटेन और फ्रांस में हुए एक सर्वे में बच्चों को पीटने पर लोगों की राय एक जैसी नहीं पाई गई। वर्ष 2014 में ब्रिटेन में हुए सर्वे में शामिल 69 प्रतिशत लोगों ने माना कि कानूनी तौर पर हल्की-फुल्की पिटाई पर बैन नहीं लगना चाहिए। हालांकि बेरहमी से पिटाई को लेकर ज्यादातर लोगों ने रोक की मांग को सही माना। वहीं फ्रांस में साल 2009 में कराए गए सर्वे में 67 प्रतिशत लोगों ने बच्चों की पिटाई का विरोध किया।
बच्चों की परवरिश से जुड़ी ब्रिटिश वेबसाइट ‘मम्सनेट’, पर हुई आलोचना में बच्चों को बेरहमी से पीटने का सबने विरोध किया। यह सवाल भी उठाया गया कि क्या अब भी कोई अपने बच्चों को पीटता है? अगर हां तो क्या उसमें इतनी हिम्मत है कि वह सबके सामने इसे स्वीकार करे और समझाए कि ऐसा उसने क्यों किया?
भारत में बच्चे को पीटने पर पेरेंट को मिल सकती है 6 महीने से 7 साल तक की सजा 
सुप्रीम कोर्ट में प्रैक्टिस कर रहे एडवोकेट पंचम झा का कहना है कि भारत में अगर कोई पेरेंट्स अपने बच्चों को मारते-पीटते हैं तो उनके खिलाफ जुवेनाइल जस्टिस एक्ट के तहत पुलिस में शिकायत की जा सकती है। इस आरोप में 6 महीने तक की सजा संभव है।
हमारे देश में बच्चों की मदद के लिए सरकार ने हेल्पलाइन बनाई है। इसमें कुछ मुद्दे पेरेंटिंग को लेकर भी हल किए जाते हैं। जानिए इस ग्राफिक में-
चाइल्ड साइकोलॉजिस्ट रेणू गोयल के मुताबिक, पेरेंट्स का बच्चे को इस तरह मारना उनके दिलोदिमाग पर बुरा असर छोड़ता है। बच्चे का व्यवहार हिंसक हो सकता है या बच्चे में हमेशा के लिए डर बैठ सकता है, जो उसके व्यक्तित्व के लिए हानिकारक है। वह पढ़ाई में कमजोर हो सकता है, हकलाने लगता है, बिस्तर गीला कर सकता है।
वहीं बच्चों को समझाने के तरीके को लेकर चाइल्ड साइकोलॉजिस्ट ऋचा सिंह कहती हैं कि बच्चे को समझाने के लिए पेरेंट्स में सब्र होना बहुत जरूरी है। अपने बच्चे से ज्यादा से ज्यादा बात करें।
बच्चे को बार-बार डांट और पीटकर सुधारा नहीं जा सकता। न ही ये किसी समस्या का हल है। प्यार की भाषा बच्चा जल्दी समझता है। प्रैक्टिकल तरीके से और घुुल-मिलकर बच्चे को समझाना ज्यादा सही है, जो उसके मन पर पॉजिटिव असर डालता है और उसकी पर्सनैलिटी भी निखरती है।
कहने का मतलब है कि पेरेंट्स और बच्चे के अच्छे संबंधों की कमी, पर्याप्त ध्यान न दे पाना और माता-पिता का अपने बच्चों के साथ न जुड़ना, ये सभी बातें बच्चे के व्यवहार और उनकी इमोशनल समस्याओं का कारण बनती हैं। जो बच्चों पर बुरा असर छोड़ती हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।